
Informācijai:
Ārlietu ministrijai
VAS “Ceļu satiksmes drošības direkcija”

Par Latvijas iespējamo pievienošanos 
1949. gada Konvencijai par ceļu satiksmi

Satiksmes ministrija ir izskatījusi Ārlietu ministrijas pārsūtīto Jūsu 2026. gada 29. jūlija iesniegumu par Latvijas iespējamo pievienošanos 1949. gada 19. septembra Ženēvas konvencijai par ceļu satiksmi un sniedz šādu atbildi.
Japāna ir 1949. gada 19. septembra Ženēvas konvencijas par ceļu satiksmi (turpmāk – Ženēvas konvencija) dalībvalsts, savukārt Latvija ir 1968. gada 8. novembra Vīnes konvencijas par ceļu satiksmi (turpmāk – Vīnes konvencija) dalībvalsts. Valsts akciju sabiedrība “Ceļu satiksmes drošības direkcija” atbilstoši Vīnes konvencijas prasībām izsniedz tajā noteiktā parauga starptautiskās vadītāja apliecības.
Ženēvas konvencija ir spēkā esošs, bet 1949. gadā pieņemts starptautisks tiesību akts, kura regulējums nav pilnībā pielāgots mūsdienu ceļu satiksmes un transportlīdzekļu tehniskās attīstības prasībām. Darbs pie konvencijas visaptverošas atjaunināšanas un pielāgošanas mūsdienu situācijai pašlaik nenotiek.
Ženēvas konvencijā noteiktais starptautiskās vadītāja apliecības paraugs atšķiras no Vīnes konvencijā paredzētā parauga. Tādēļ Latvijas pievienošanās gadījumā būtu jānodrošina vēl viena parauga starptautisko vadītāja apliecību izsniegšana.
Vienlaikus jāņem vērā, ka pievienošanās Ženēvas konvencijai radītu Latvijai saistības ne tikai attiecībā uz starptautisko vadītāja apliecību izsniegšanu, bet arī citu konvencijas prasību izpildi. Vairākas no tām atšķiras no pašlaik piemērojamā Latvijas un Eiropas Savienības tiesiskā regulējuma, piemēram:
· transportlīdzekļiem, kas piedalās starptautiskajā satiksmē, papildus reģistrācijas numura zīmei paredzēta atsevišķa valsts pazīšanas zīme – ovāls ar tajā ietvertu valsts apzīmējuma saīsinājumu;
· mopēdiem paredzētais maksimālais braukšanas ātrums ir 50 km/h, savukārt mūsdienu regulējumā tas ir 45 km/h;
· konvencijā noteiktās maksimāli pieļaujamo transportlīdzekļu gabarītu, masas un ass slodzes vērtības kopumā ir mazākas par pašlaik pieļaujamajām;
· konvencijā ietvertais vadītāja apliecību kategoriju iedalījums neatbilst mūsdienu regulējumam, jo tajā nav paredzētas, piemēram, AM, A1, A2 un C1 kategorijas.

Satiksmes ministrija informē, ka saskaņā ar Ceļu satiksmes likuma 47. pantu noteiktos gadījumos Japānā izsniegtas vadītāja apliecības jau pašlaik ir izmantojamas transportlīdzekļu vadīšanai Latvijā. Tomēr minētais Latvijas tiesiskais regulējums pats par sevi nerada pienākumu Japānai atzīt Latvijā izsniegtas vadītāja apliecības.
Kā alternatīvs risinājums Latvijas vadītāja apliecību atzīšanai Japānā ir vērtēta iespēja starp Latviju un Japānu noslēgt starpvaldību līgumu par vadītāja apliecību savstarpēju atzīšanu. Jautājums par Latvijas pievienošanos Ženēvas konvencijai arī iepriekš ir ticis vērtēts, lai personām ar Latvijā izsniegtu vadītāja apliecību nodrošinātu iespēju Japānā vadīt transportlīdzekli un izmantot transportlīdzekļu nomas pakalpojumus.
Iepriekšējās sarunās par iespējamu starpvaldību līguma noslēgšanu Japānas puse ir norādījusi, ka Latvijas ceļu satiksmes drošības rādītāji Japānas ekspertu ieskatā pašlaik nav pietiekami, lai noslēgtu šādu vienošanos. Līdz ar to starpvaldību līguma noslēgšanas iespējas ir cieši saistītas ar Latvijas ceļu satiksmes drošības rādītāju turpmāku uzlabošanu.
Papildus Satiksmes ministrija informē, ka sarunas ar Japānu par starpvaldību līguma noslēgšanu regulāri tiek aktualizētas, kā arī Japānas eksperti tiek informēti par Latvijas ceļu satiksmes drošības rādītājiem un to izmaiņām.

Valsts sekretārs		                                                                         Andulis Židkovs

